CELEX: 32017D0887
Language: lv
Date: 2017-05-22 00:00:00
Title: Komisijas Īstenošanas lēmums (ES) 2017/887 (2017. gada 22. maijs) par pasākumiem, lai novērstu mutes un nagu sērgas vīrusa ievešanu Savienībā no Tunisijas, un ar ko groza Īstenošanas lēmumu (ES) 2017/675 (izziņots ar dokumenta numuru C(2017) 3221) (Dokuments attiecas uz EEZ. )

24.5.2017   
            
            
               LV
            
            
               Eiropas Savienības Oficiālais Vēstnesis
            
            
               L 135/25
            
         KOMISIJAS ĪSTENOŠANAS LĒMUMS (ES) 2017/887
   (2017. gada 22. maijs)
   par pasākumiem, lai novērstu mutes un nagu sērgas vīrusa ievešanu Savienībā no Tunisijas, un ar ko groza Īstenošanas lēmumu (ES) 2017/675
   
      
         (izziņots ar dokumenta numuru C(2017) 3221)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu Nr. 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 6. punktu,
   ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 5. punktu,
   tā kā:
   
               (1)
            
            
               Ar Direktīvu 91/496/EEK nosaka principus, kuri reglamentē veterinārās pārbaudes attiecībā uz dzīvniekiem, ko ieved Savienībā no trešām valstīm. Tajā noteikti pasākumi, ko Komisija var pieņemt, ja trešās valsts teritorijā parādās vai izplatās slimība, kas var radīt nopietnus draudus dzīvnieku vai cilvēku veselībai.
            
         
               (2)
            
            
               Ar Direktīvu 97/78/EK nosaka principus, kuri reglamentē veterinārās pārbaudes attiecībā uz produktiem, ko ieved Savienībā no trešām valstīm. Tajā noteikti pasākumi, ko Komisija var pieņemt, ja trešās valsts teritorijā parādās vai izplatās slimība, kas var radīt nopietnus draudus dzīvnieku vai cilvēku veselībai.
            
         
               (3)
            
            
               Mutes un nagu sērga ir viena no lipīgākajām liellopu, aitu, kazu un cūku slimībām. Slimību izraisošais vīruss var strauji izplatīties, jo īpaši tad, ja tiek patērēti no inficētiem dzīvniekiem iegūti produkti un lietoti inficēti priekšmeti, tostarp transports, piemēram, lauksaimniecības dzīvnieku transportlīdzekļi. Vīruss var saglabāties arī inficētā vidē ārpus saimniekdzīvnieka vairākas nedēļas atkarībā no temperatūras.
            
         
               (4)
            
            
               Komisijas Īstenošanas lēmums (ES) 2017/675 (3) tika pieņemts pēc mutes un nagu sērgas uzliesmojumiem Alžīrijā, un ar to tika noteikti aizsardzības pasākumi Savienības līmenī, kuros ņemta vērā mutes un nagu sērgas vīrusa izdzīvošana vidē un šā vīrusa potenciālie inficēšanās ceļi.
            
         
               (5)
            
            
               Šie pasākumi paredzēja tādu Alžīrijas lauksaimniecības dzīvnieku transportlīdzekļu un kuģu attiecīgu tīrīšanu un dezinficēšanu, kuri ierodas Savienības teritorijā vai nu tieši vai tranzītā caur Maroku vai Tunisiju, jo tas ir vispiemērotākais veids, kā mazināt ātras vīrusa izplatības risku lielos attālumos.
            
         
               (6)
            
            
               Tunisija 2017. gada 28. aprīlī iesniedza apstiprinājumu A serotipa mutes un nagu sērgas uzliesmojumam savā teritorijā. Tāpēc tādi paši aizsardzības pasākumi, ko piemēro attiecībā uz Alžīriju, būtu jāpiemēro arī attiecībā uz Tunisiju.
            
         
               (7)
            
            
               Jebkuram lauksaimniecības dzīvnieku transportlīdzeklim no Alžīrijas un Tunisijas būtu jāpiemēro aizsardzības pasākumi, pat ja tie nonāk Savienības teritorijā tranzītā caur jebkuru trešo valsti.
            
         
               (8)
            
            
               Īstenošanas lēmums (ES) 2017/675 būtu attiecīgi jāgroza.
            
         
               (9)
            
            
               Šajā lēmumā paredzētie pasākumi būtu jāpiemēro uz laiku, kas ļauj pilnībā izvērtēt mutes un nagu sērgas attīstību tās skartajās teritorijās.
            
         
               (10)
            
            
               Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Īstenošanas lēmumu (ES) 2017/675 groza šādi:
   
               1)
            
            
               virsrakstu aizstāj ar šādu:
               “par pasākumiem, lai novērstu mutes un nagu sērgas vīrusa ievešanu Savienībā no Alžīrijas un Tunisijas”;
            
         
               2)
            
            
               lēmuma 2. panta 1. punktā un 3. panta 1. punktā vārdus:
               “no Alžīrijas tieši vai tranzītā caur Maroku vai Tunisiju”
               aizstāj ar vārdiem:
               “no Alžīrijas un Tunisijas tieši vai tranzītā caur jebkuru citu trešo valsti”;
            
         
               3)
            
            
               lēmuma 3. panta 2. punktā un 4. pantā vārdu “Alžīrija” aizstāj ar vārdiem “Alžīrija un Tunisija”;
            
         
               4)
            
            
               lēmuma I un II pielikuma virsrakstā vārdus:
               “no Alžīrijas un no Alžīrijas tranzītā caur Maroku vai Tunisiju”
               aizstāj ar vārdiem:
               “no Alžīrijas un Tunisijas tieši vai tranzītā caur jebkuru citu trešo valsti”.
            
         2. pants
   Šis lēmums ir adresēts dalībvalstīm.
   
      Briselē, 2017. gada 22. maijā
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 268, 24.9.1991., 56. lpp.
   
   
      (2)  OV L 24, 30.1.1998., 9. lpp.
   
   
      (3)  Komisijas 2017. gada 7. aprīļa Īstenošanas lēmums (ES) 2017/675 par pasākumiem, kā novērst mutes un nagu sērgas vīrusa ievešanu Savienībā no Alžīrijas (OV L 97, 8.4.2017., 31. lpp.).